Havstovan hevur til endamáls at gera kanningar av føroyskum havumhvørvi og tí livandi tilfeingi, har er, og at ráðgeva og kunna landsins myndugleikum og almenningi um hesi viðurskifti. Á hvørjum ári skal hon lata Føroya Landsstýri upplýsingar viðvíkjandi støðuni í fiskastovnunum á føroysku landleiðunum og á sjóleiðum uttan fyri føroysku landleiðirnar, sum føroysk fiskifør gagnnýta, og skal gera vísindaligar tilráðingar og metingar samsvarandi endamálinum í lógini um vinnuligan fiskiskap. Fyri at røkka hesum setningi ger Havstovan á hvørjum ári fiskirannsóknir við egnum ("Magnus Heinason") og leigaðum skipum, og harumframt kanningar av veiðuni hjá fiskiskipum. Regluligar kanningar av havumhvørvinum verða gjørdar á hvørjum ári. Tær skulu lýsa broytingarnar frá einum ári til annað og hjálpa okkum at skilja broytingarnar í livandi tilfeinginum. Kanningar eru ein treyt fyri at meta um møguleikarnar fyri burðardyggari gagnnýtslu. Havstovan stendur eisini á hvørjum ári fyri fleiri verkætlanum innan "fiskivinnuroyndir". Hon tekur lut í norrønum og altjóða verkætlanum innan fiski- og havfrøði av ymsum slag, og hevur eisini átikið sær fleiri kanningar av føroyska umhvørvinum og fiskiskapi undir Føroyum í sambandi við eina komandi oljuvinnu. Síðan 2008 hava Havstovan og Fiskimálaráðið gjørt árligan avrikssáttmála, har málsetningurin og virksemið hjá Havstovuni verður lýst. Í sáttmálanum er tað afturvendandi virksemið hjá Havstovuni útgreinað, eins og serlig áherðsluøki fyri sáttmálatíðarskeiðið verða lýst. Tvær ferðir um árið er eftirmetingarfundur, har Havstovan letur Fiskimálaráðnum uppfylgjandi frágreiðingar um avrik.